text: Chandermohan.Sharma@timesgroup.com 'कपूर ऐंड सन्स' 80-90 के दशक वाली एक फैमिली ड्रामा फिल्म है। डायरेक्टर ने मल्टिप्लेक्स कल्चर और यूथ को दिमाग में रखते हुए इसमें लव एंगल फिट किया है। कहानी रियल कपूर परिवार से जुड़ी हुई नहीं है। बतौर प्रड्यूसर करण जौहर की हाल में आईं कई फिल्में बॉक्स ऑफिस पर अच्छा नहीं कर पाई हैं। ऐसे में 35 करोड़ के बजट में 'कपूर ऐंड सन्स' को उन्हें काफी उम्मीदें हैं। इसके लिए उन्होंने यंग डायरेक्टर और एक्टर शकुन बत्रा को इसकी कमान सौंपी है। फिल्मी खबरें पढ़ें फेसबुक पर, लाइक करें Nbt Movies कहानी : फिल्म की कहानी करीब 90 साल के हो चुके रंगीन मिजाज दादाजी अमरजीत कपूर (ऋषि कपूर) उनके बेटे हर्ष कपूर (रजत कपूर) के साथ-साथ उनके दोनों पोते राहुल कपूर (फवाद खान) और अर्जुन कपूर (सिद्धार्थ मल्होत्रा) की है। राहुल लंदन में पिछले करीब आठ साल से रह रहे हैं तो वहीं छोटा बेटा अर्जुन न्यू जर्सी में रहता है। दोनों राइटर हैं। फ्लॉप किताब लिखने के बाद राहुल की दूसरी किताब कामयाब रही। दूसरी ओर अपनी पहचान बनाने के लिए अर्जुन का स्ट्रगल जारी है। साउथ इंडिया के कुन्नूर शहर में अपने बेटे हर्ष के साथ रह रहे दादाजी को एकदिन अचानक दिल का दौरा पड़ता है। दोनों भाई घर वापस आते हैं। घर आने के बाद इन दोनों के रिश्तों में टेंशन साफ नजर आती है। छोटे भाई अर्जुन को लगता है राहुल ने जिस उपन्यास से रातोंरात कामयाबी पाई उसका आइडिया उसका था और राहुल ने उसे चुराकर उपन्यास लिखा। वहीं राहुल और अर्जुन की मां सुनीता कपूर (रत्नाशाह पाठक) और पिता हर्ष कपूर (रजत कपूर) के रिश्ते में भी कड़वाहट है। हर्ष की पर्सनल लाइफ में एक दूसरी महिला भी है, जिस वजह से सुनीता और हर्ष के बीच हर वक्त टेंशन रहती है। बैंक की नौकरी छोड़ने के बाद हर्ष ने जो बिज़नस किया वही ठीक नहीं चला। अर्जुन को घर आने के बाद भी यही लगता है कि मां-बाप राहुल को ज्यादा चाहते हैं। दोनों भाइयों को घर आने के बाद माता-पिता के बीच टूटते रिश्ते के बारे में पता चलता है। ऐसे में उनकी लाइफ में टिया (आलिया भट्ट) की एंट्री होती है। टिया मुंबई से यहां अपना बरसों पुराना बंगला बेचने आई हुई हैं। दूसरी ओर, दादाजी की बस एक ही ख्वाहिश है कि मरने से पहले अपनी पूरी फैमिली के साथ एक फैमिली फोटोग्राफ हो जाए।   डायरेक्शन : शकुन की तारीफ करनी होगी कि स्टार्ट टु लास्ट तक उन्होंने कहानी को सही ट्रैक पर रखा और पूरी फिल्म को पारिवारिक माहौल के आसपास रखा। फिल्म की स्क्रिप्ट जानदार है, लेकिन इंटरवल के बाद शकुन ने फिल्म की रफ्तार काफी स्लो कर दी। क्लाइमैक्स को कुछ ज्यादा ही लंबा किया गया है। ऐक्टिंग : ऋषि कपूर ने रंगीन मिजाज जिंदादिल दादा जी के किरदार में बेहतरीन ऐक्टिंग की है। दादा जी का यह किरदार आपको पूरा एंटरटेन करेगा। सिद्धार्थ,फवाद ने अपने-अपने किरदार के साथ पूरा न्याय किया है। छोटे भाई के रोल में सिद्धार्थ खूब जमे हैं तो वहीं फवाद ने बड़े भाई के रोल में जान डाल दी है। आलिया भट्ट कई सीन्स में ओवरऐक्टिंग की शिकार रहीं तो उनका किरदार उनकी कई पिछली फिल्मों की कॉपी जैसा लगता है। रजत कपूर और रत्ना शाह ने अपने किरदारों को बेस्ट प्ले किया है।  बॉलिवुड में दो भाइयों के बीच अनबन, फैमिली के बीच टूटते रिश्तों को लेकर अब तक दर्जनों फिल्में बन चुकी हैं, दरअसल, ऐसे सब्जेक्ट में डायरेक्टर को हर तरह का मसाला परोसने की काफी हद तक छूट मिल जाती है, और इन्हीं में से कोई एक मसाला फिल्म को बॉक्स ऑफिस पर सुपरहिट बना देता है। यह फिल्म भी कुछ इसी तरह की थीम पर बनी है। संगीत : इस फिल्म की रिलीज से पहले ही फिल्म का गाना 'लड़की ब्यूटिफुल कर गई चुल' पहले ही म्यूजिक चार्ट में टॉप पर है। क्यों देखें : बेहतरीन ऐक्टिंग, गजब लोकेशन के बीच ऐसी फैमिली कहानी जो कहीं न कहीं आपके दिल को छूती है। टूटते परिवारों और रिश्तों में कड़वाहट के बीच ऋषि कपूर का यादगार अभिनय है फिल्म की सबसे बडी यूएसपी है। 